עשתה הסירטויה: אוקראינה זכתה הערב (שבת) לראשונה בתולדותיה במונדיאליטו, כשגברה 1:3 על דרום קוריאה בגמר אליפות העולם עד גיל 20. היה זה טורניר מפתיע במיוחד, ובסיומו חגגו האוקראינים ניצחון שלישי ברציפות בשלבי הנוקאאוט בהפרש של שער אחד: ברבע הגמר ניצחו 0:1 את קולומביה ובחצי הגמר התגברו על איטליה באותה תוצאה.
הפתיחה הייתה דווקא של קוריאה: דנילו בסקורובאייני הכשיל את קים סה יון על סף הרחבה. השופט איסמעיל אלפאת' השתמש ב-VAR ולבסוף קבע שהעבירה הייתה בתוך הרחבה, הכישרון של ולנסיה - לי קאנג אין בן ה-18 - לקח את הפנדל והעלה את הקוריאנים ל-0:1 בחלוף חמש דקות. היתרון החזיק מעמד עד הדקה ה-34, אז כדור חופשי של אוקראינה הוביל לקומדיה של טעויות בהגנה הקוריאנית. בסופו של דבר ולדיסלב סופריאיה ניצל את זה כדי לגלגל לרשת ממרכז הרחבה ולהשוות את תוצאת המחצית.
החלוץ בן ה-19 של דינמו קייב השלים צמד וגם מהפך בדקה ה-53 כשקיבל כדור עומק מיוחים קונופליה, נכנס לרחבה וכבש בבעיטה מדוייקת. בדקה ה-89 הניצחון הובטח כשגאורגי ציטאישווילי חטף את הכדור במחצית המגרש של אוקראינה, דהר עד לרחבה ובעט לרשת כדי לקבוע את התוצאה הסופית. אם שם המשפחה הזה מוכר לכם, אז נספר כי הכובש נולד בישראל והוא בנו של קלמנטי ציטאישווילי, חלוץ עירוני ראשון לציון, בני יהודה וצפרירים חולון לשעבר. אז יש גם קשר ישראלי בזכייה של אוקראינה.